Микеланджело Буонароти
Лицето ти, синьоре, откроява…

Превод от италиански: Драгомир Петров, 1970

chitanka.info

Лицето ти, синьоре, откроява…[0]

Лицето ти, синьоре, откроява

невиждани от никого неща —

душа обременена от плътта

да се въздигне до небесна слава.

Ако със своите чувства обличава

и другиго, от глупост зла сганта,

това не обезсилва Любовта,

ни честното желание вгорчава.

Че с този извор милостив, отгдето

ний идем, всяка хубост разговаря;

мъдрецът там засища свойта жажда.

Друг плод или пък опит от небето

земята няма; който люби с вяра,

към Бог възлиза и смъртта услажда.

[0] Ясно издавайки влиянието на Петрарка, сонетът е посветен на Томазо деи Кавалиери. Един от познавачите на Микеланджело, Пиколи, пише за него следното: „Поетът, откривайки върху лицето на приятеля печата на висок и неизразим духовен опит, възпява извисяването, което прави човека по-висш от самия себе си. Това е едно от най-завършените му, ясни и дълбоки стихотворения.“ — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.